M. Dzurinda, poslanec: (2007-03-27):
Ale predsa len dovoľte mi, aby som reagoval vo svojom vystúpení práve na tú časť pána ministra zahraničných vecí, ktorá sa týkala Kosova. Chcem tak urobiť aj preto, že pán minister sa veľmi rozohnil a veľmi obsiahle hovoril o tejto téme tu v pléne, pričom vo Výbore Národnej rady Slovenskej republiky sa raz veľmi ponáhľal, takže sme sa s ním o tom porozprávať nemohli. Druhýkrát neprišiel na rokovanie zahraničného výboru ani on, ani štátny tajomník, keď sme o tejto téme hovorili. Takže sa trošku obávam, aby aj dnes sme nerokovali o Kosove bez neho. To je hlavný leitmotív, ktorý ma vedie k tomu, aby som sa čiastočne k tejto téme vyjadril, lebo meritórne sa vyjadrím práve vtedy, keď bude Kosovo samostatným bodom nášho rokovania. Pán minister, vo vašom vystúpení ma zaujali niektoré pasáže, predovšetkým veľmi silný príklon v jednote. Vaše volanie po jednote za európskym stolom, za stolom Bezpečnostnej rady Organizácie Spojených národov. Ja by som povedal, že mi to bolo aj sympatické, len by som to chcel dať povedzme do protikladu napríklad s návrhom vyhlásenia Národnej rady k riešeniu budúceho štatútu srbskej provincie Kosovo, ktorý mám asi 10 minút na stole, ktorý predkladajú poslanecké kluby vládnej koalície, a kde tiež sa v jednom bode očakáva od vlády Slovenskej republiky, že „bude hľadať spoločné riešenie budúceho usporiadania pomerov na západnom Balkáne v spolupráci s ďalšími členskými krajinami Európskej únie“. Čo je v poriadku. To je to za. Ale hneď ďalší odsek pripomína, aké chyby sme narobili v roku 1999 v súvislosti s destabilizáciou západného Balkánu. Pán minister zahraničných vecí, ale veď to je pokryté Rezolúciou Bezpečnostnej rady Organizácie Spojených národov č. 1244 z 10. júna 1999. Teda to, čo pani poslankyňa Vášáryová hovorila, že vy ste tak za, že ste proti, tu máte hneď vedľa seba v dvoch odsekoch. V jednom odseku ste za, vaše vystúpenie bolo plamenným príklonom k jednote Európskeho spoločenstva a hneď vedľa v odseku nadávate Európskemu spoločenstvu. Vy ste tak za, že ste proti. (Potlesk.) A človek sa v tom lepšom prípade nevyzná. V tom skutočnom prípade je to inak, ale ak dovolíte, o tom až poobede, lebo sa blíži 11.00 hodina. Druhá vec, ktorá ma vo vašom vystúpení, pán minister, veľmi zaujala, bola vaša vášnivá kritika zlej opozície. Pán minister, nie je to tak trošku postavené za hlavu? No prečo je opozícia aktívna? Pretože vláda je neaktívna. Kedy ste rokovali o Kosove vo vláde, pán minister? Doteraz ste nerokovali. V parlamentnej demokracii vláda vládne, opozícia kontroluje a kritizuje. A vy vládnete až tak vehementne, že začínate kritizovať opozíciu. Gratulujem vám k takémuto vládnutiu. (Smiech v sále a potlesk.) A pomaly sa budeme hanbiť za to, že sme aktívni. Pán minister, tretia vec, ktorá ma zaujala vo vašom vystúpení, boli slzy, ktoré roní medzinárodné spoločenstvo nad nevídanými výrokmi SDKÚ – DS. Vy chodíte po svete a počúvate, ako všetci padajú na hlavu, ako vyjadrujú úžas, ako vyrážame dych našim zahraničným partnerom. Pán minister zahraničných vecí, ale nechodíte po svete len vy. Ôsmeho marca som bol na samite Európskej ľudovej strany, boli tam najvyšší predstavitelia Európskej únie pán Petering, pani Merkel, pán Barroso, 10 premiérov, v Berlíne som bol teraz na samite Európskej únie – pán minister ani slovo. Citovali ste pána ministra zahraničných vecí Steinmeira, pani Merkelová si dovolila ma pozvať aj na slávnostný koncert, ktorý bol prvou časťou Európskej rady, však som sedel vedľa neho – ani slovo. Ale celkom iné veci nám hovoria naši zahraniční partneri. Priatelia z CDÚ mi teraz v Berlíne povedali, že kade chodíte, vy otvárate otázku zlej slovenskej opozície. S predsedom Zahraničného výboru Bundestagu ste sa pohoršovali, čo si to SDKÚ – DS na Slovensku dovoľuje. Takže vy chodíte žalovať na zlú slovenskú opozíciu, nieže by s nami medzinárodné spoločenstvo malo problémy. (Potlesk.) No a celkom na záver. Pán minister, my robíme také nevídané psie kusy v súvislosti s Kosovom, že vás naozaj privádzame do zúfalstva, a pritom vám prečítam výrok vášho šéfa – predsedu vlády Slovenskej republiky Roberta Fica, ktorý povedal po návšteve z Číny ako reakciu na to, že my sme dali našu predstavu na papier. Pán minister, prosím, počúvajte: „Snaha poskytnúť Kosovu status nezávislého štátu môže podľa mňa“ (teda Roberta Fica) „viesť k nekontrolovaným pohybom v iných krajinách s nedozernými následkami. Úlohou medzinárodného spoločenstva vrátane Slovenska ako nestáleho člena Bezpečnostnej rady OSN je brať na zreteľ aj oprávnené záujmy Srbska a vytvárať všetky predpoklady na to, aby sa o postavení Kosova ako integrálnej súčasti Srbska dohodol delegát a Priština. Toto je stanovisko, ktoré ja budem presadzovať vo vláde. Opakovane zastávam názor, že uprednostňujem dohodu pred medzinárodným diktátom a riešenie, ktoré bude možné v prípade potreby prispôsobovať danej realite. Priznanie statusu nezávislého štátu Kosovo nenapĺňa ani jeden z týchto atribútov. Tak ako by sme sa cítili my, keby o podobnej situácii na Slovensku tu rozhodoval niekto iný? My im dáme priestor, nech sa dohodnú, nech hľadajú nejaké riešenie. Ale nemôžeme brať na zreteľ záujmy iba jednej strany a tú druhú stranu akoby sme nerešpektovali. To im hovorím, vážené dámy, páni, už pol roka. Hovoril som to na Valnom zhromaždení OSN, povedal som to priamo generálnemu tajomníkovi OSN.“ Pán minister, ale veď my sme s pánom predsedom vlády Ficom v absolútnej zhode. Tak prečo na nás útočíte? Zahlasujte za našu deklaráciu. (Potlesk.)